b"\n_START_ARTICLE_\nCronic\xc3\xb3n mayoricense\n_START_PARAGRAPH_\nEl Cronic\xc3\xb3n mayoricense \xc3\xa9s una miscel\xc2\xb7l\xc3\xa0nia de not\xc3\xadcies i relacions hist\xc3\xb2riques de Mallorca ordenades cronol\xc3\xb2gicament del 1229 al 1800 per \xc3\x80lvar Campaner i Fuertes. Editada en fascicles a Palma entre els anys 1881 i 1884, l'any 1967 fou reeditat tot completant-se amb un \xc3\xadndex tem\xc3\xa0tic obra de Jaume Cerd\xc3\xa0 i Oliver, conformat per Campaner mateix._NEWLINE_Les not\xc3\xadcies s\xc3\xb3n extretes de manuscrits de diversos autors mallorquins, com Joan Binimelis, Guillem Terrassa, Josep Maria Bover o Bonaventura Serra i Ferragut; reprodueix, a m\xc3\xa9s, documents in\xc3\xa8dits importants, com l'Auto general de la inquisici\xc3\xb3 de Mallorca al 13 de gener de 1675, o impresos rars, com el Llibre de la benaventurada vinguda de l\xe2\x80\x99emperador i rei don Carlos en la sua Ciutat de Mallorques (del 1542)._NEWLINE_El Cronic\xc3\xb3n de Campaner \xc3\xa9s una font d'informaci\xc3\xb3 molt v\xc3\xa0lida per trobar referenciats en un mateix volum diferents not\xc3\xadcies ja recollides per diversos erudits o cronistes coetanis als fets que citen, que presenten un grau de dispersi\xc3\xb3 que no afavoreix la celeritat de la feina de l'investigador. El seu car\xc3\xa0cter divulgador de not\xc3\xadcies in\xc3\xa8dites o de dif\xc3\xadcil consulta \xc3\xa9s la ra\xc3\xb3 de l'obra, com afirma el propi Campaner a la introducci\xc3\xb3 del volum, el seu objectiu era \xc2\xabacopiar datos y noticias para contribuir a la ulterior formaci\xc3\xb3n de aquella Historia [de Mallorca], salvando de la destrucci\xc3\xb3n o del extrav\xc3\xado algunos de los trabajos de nuestros antepasados, de los cuales bastantes han sido ya pasto del polvo y la polilla, y no pocos extra\xc3\xaddos de la isla para figurar en colecciones ignoradas o donde no ser\xc3\xa1n f\xc3\xa1cilmente accesibles a nuestros estudios\xc2\xbb(CAMPANER Y FUERTES, A.,Cronic\xc3\xb3n Mayoricense..., p\xc3\xa0g. XI)_NEWLINE_Campaner, en la majoria dels casos, nom\xc3\xa9s fa una refer\xc3\xa8ncia global a la font d'on ha extret la not\xc3\xadcia en q\xc3\xbcesti\xc3\xb3, un tret habitual en els treballs hist\xc3\xb2rics de l'\xc3\xa8poca que dificulta en algunes ocasions la localitzaci\xc3\xb3 a posteriori de la not\xc3\xadcia per part de l'investigador. Campaner va recollir moltes de les not\xc3\xadcies a partir de treballs manuscrits d'altres autors, fent m\xc3\xa9s accessibles a l'interessat unes not\xc3\xadcies hist\xc3\xb2riques de dif\xc3\xadcil abast, sigui pel fet de trobar-se entre la profusa documentaci\xc3\xb3 de diferents arxius, sigui per haver estat recollides en recopilacions de dif\xc3\xadcil consulta."